*Төсөл*

**МОНГОЛ УЛСЫН ХУУЛЬ**

201.....оны.....дугаар Улаанбаатар

сарын....ний өдөр хот

**БАЯЖУУЛСАН ХҮНСНИЙ ТУХАЙ**

**НЭГДҮГЭЭР БҮЛЭГ**

**Нийтлэг үндэслэл**

**1 дүгээр зүйл. Хуулийн зорилт**

1.1. Энэ хуулийн зорилт нь хүн амын нийгмийн эрүүл мэндийг хамгаалах, аминдэм, эрдэс бодисын дутлаас үүдэлтэй өвчнөөс урьдчилан сэргийлэх зорилгоор албан журмаар зарим нэр төрлийн хүнсийг баяжуулах, хүн амд хүртээмжтэйгээр тасралтгүй үйлдвэрлэх, баяжуулагч бэлдмэлийг хадгалах, тээвэрлэх, худалдахтай холбогдон үүсэх харилцааг зохицуулахад оршино.

**2 дугаар зүйл. Баяжуулсан хүнсний тухай хууль тогтоомж**

2.1. Баяжуулсан хүнсний тухай хууль тогтоомж нь Монгол Улсын Үндсэн хууль, Эрүүл мэндийн тухай хууль, Хүнсний тухай хууль, Хүнсний бүтээгдэхүүний аюулгүй байдлыг хангах тухай хууль болон түүнтэй нийцүүлэн гаргасан хууль тогтоомжийн бусад актуудаас бүрдэнэ.

2.2. Монгол Улсын олон улсын гэрээнд энэ хуульд зааснаас өөрөөр заасан бол олон улсын гэрээний заалтыг дагаж мөрдөнө.

**3 дугаар зүйл. Хуулийн нэр томъёоны тодорхойлолт**

3.1. Энэ хуульд хэрэглэсэн дараахь нэр томъёог дор дурьдсан утгаар ойлгоно:

3.1.1. “Баяжуулсан хүнс” гэж монгол хүний биемахбодын физиологийн онцлогт тохирсон, бодисын солилцооны хэвийн үйл ажиллагааг хангахад шаардагдах тухайн хүнсний бүтээгдэхүүн, түүний түүхий эдийн найрлагад агуулагдаагүй эсхүл боловсруулалт, хадгалалтын явцад задарч устдаг, хэмжээ нь багасдаг нэг түүнээс дээш тооны аминдэм, эрдэс бодисыг дангаар болон холимог хэлбэрээр нэмж үйлдвэрлэсэн хүнсийг;

3.1.2. “Баяжуулагч бэлдмэл” гэж хүний биемахбодид маш бага буюу микро, субмикро хэмжээгээр шаардагддаг боловч хэвийн үйл ажиллагаа, өсөлт, хөгжилт, эд эсийн нөхөн төлжилт, биеийн ерөнхий дархлаанд зайлшгүй шаардлагатай эсгэг (энзим буюу фермент), даавар (гормон) бусад макро нэгдлийн (уураг, өөх тос, нүүрс ус, нуклейн хүчил) нийлэгжилтэд оролцдог, дагалдах урвалыг дэмждэг аминдэм, эрдэс бодисын холимгийг;

3.1.3. “Заавал баяжуулах хүнсний жагсаалт“ гэж хүн амын хооллолтын төлөв байдал, аминдэм, эрдэс бодисын дутал, түүнээс шалтгаалсан өвчин, эмгэгийн тархалт, явцын талаарх судалгааны дүнд үндэслэн гаргасан баяжуулах хүнс, баяжуулагч бэлдмэлийн нэр төрөл, найрлага, орц, тун хэмжээг тодорхойлсон баримт бичгийг;

3.1.4. “Хүнс баяжуулах” гэж хүнсний бүтээгдэхүүнд аминдэм, эрдэс бодисыг дангаар болон холимог хэлбэрээр, эрх бүхий байгууллагаас тогтоосон нэр төрөл, тун хэмжээгээр, стандартад заасан нөхцөл, горим, технологийн дагуу үйлдвэрийн аргаар нэмэхийг.

**ХОЁРДУГААР БҮЛЭГ**

**Хүнс баяжуулах үйл ажиллагааны зохион байгуулалт**

**4 дүгээр зүйл. Хүнс баяжуулалтын талаарх төрийн чиг үүрэг**

4.1.Хүнсний асуудал эрхэлсэн төрийн захиргааны төв байгууллагын эрх, үүрэг

4.1.1. Баяжуулагч бэлдмэл үйлдвэрлэх, экспортлох, импортлох, баяжуулсан хүнс үйлдвэрлэх, хадгалах, тээвэрлэх, худалдах журмыг батлах;

4.1.2. Баяжуулагч бэлдмэл үйлдвэрлэх, экспортлох, импортлох, баяжуулсан хүнс үйлдвэрлэх эрх олгож, гэрээ байгуулах;

4.1.3. Баяжуулагч бэлдмэлийг улсын бүртгэлд бүртгэх;

4.1.4. Баяжуулагч бэлдмэл, баяжуулсан хүнсний мэдээллийн сан бүрдүүлэх, хөтлөх;

4.2. Эрүүл мэндийн асуудал эрхэлсэн төрийн захиргааны төв байгууллагын эрх, үүрэг

4.2.1. Заавал баяжуулах хүнсний жагсаалтыг батлах;

4.2.2. Хүн амын хооллолтын төлөв байдал, аминдэм, эрдэс бодисын дутал, түүнээс шалтгаалсан өвчин, эмгэгийн тархалт, явцын талаархтаван жил тутмын судалгааг явуулж, баяжуулах хүнсний жагсаалтыг шинэчлэх;

4.2.3 Баяжуулагч бэлдмэл болон баяжуулсан хүнсний хүний эрүүл мэндэд үзүүлэх сөрөг нөлөөг судлах;

4.2.4 Хүний эрүүл мэндэд сөрөг нөлөөтэй нь мэргэжлийн байгууллагын дүгнэлтээр тогтоогдсон тохиолдолд баяжуулагч бэлдмэл, баяжуулсан хүнсний үйлдвэрлэлийг зогсоох санал гаргах;

4.2.5. Баяжуулсан хүнсний шошгоны загвар, тайлбар, зааврыг батлах.

4.3. Байгаль орчны асуудал эрхэлсэн төрийн захиргааны төв байгууллагын эрх, үүрэг

4.3.1.Баяжуулагч бэлдмэлийн найрлагад орох химийн бодис тус бүрийн регистрийн дугаар (CAS), түүнд харгалзах хор, аюулын лавлах мэдээлэл (MSDS) бүхий техникийн паспортыг гаргах.

**5 дугаар зүйл. Баяжуулагч бэлдмэл, баяжуулсан хүнс үйлдвэрлэгчийн эрх, үүрэг**

5.1. Баяжуулагч бэлдмэл, баяжуулсан хүнс үйлдвэрлэгч дор дурдсан эрх, үүрэгтэй:

5.1.1. Батлагдсан стандарт, норм, техник, технологийн горимоор үйлдвэрлэл явуулах;

5.1.2.Баяжуулсан хүнс үйлдвэрлэгч нь бүтээгдэхүүнээ олон улсад магадлан итгэмжлэгдсэн лабораториор баталгаажуулсны үндсэн дээр нийтийн хэрэгцээнд нийлүүлэх;

5.1.3. Баяжуулсан хүнсний шошгонд хадгалалт, тээвэрлэлт, хэрэглэх нөхцөл, зааврыг тусгаж, ялгах тэмдэг тавих;

5.1.4. Баяжуулагч бэлдмэл үйлдвэрлэгч нь олон улсад магадлан итгэмжлэгдсэн лабораторитой байх;

5.1.5. Баяжуулагч бэлдмэлийн чанарыг алдагдуулахгүй байх нөхцөлийг хангаж баяжуулсан хүнсийг стандартын шаардлага хангасан орчинд хадгалах, тээвэрлэх;

5.1.6. Баяжуулагч бэлдмэл, баяжуулсан хүнсний нэр, төрөл, үйлдвэрлэсэн тоо мэдээллийг энэ хуулийн 4.1.4-т заасан мэдээллийн санд бүртгүүлэх.

**6 дугаар зүйл. Баяжуулсан хүнсний үйлдвэрлэлийг төрөөс дэмжих**

6.1. Баяжуулагч бэлдмэлийн үйлдвэрлэлийн болон лабораторийн тоног төхөөрөмжийг гаалийн татвараас чөлөөлнө.

6.2. Баяжуулагч бэлдмэл, баяжуулсан хүнсний үйлдвэрлэлийг төрөөс экспортын үйлдвэрлэлд үзүүлдэг хөнгөлөлт, дэмжлэгт нэгэн адил хамруулна.

**ГУРАВДУГААР БҮЛЭГ**

**Баяжуулсан хүнсэнд тавих хяналт**

**7 дугаар зүйл. Баяжуулсан хүнсэнд тавих үйлдвэрлэгчийн хяналт**

7.1. Баяжуулсан хүнс үйлдвэрлэгч нь үйлдвэрийн дамжлагын эгзэгтэй цэг бүрт хийсэн эрсдэлийн үнэлгээг дотоодын хяналтаар баталгаажуулан чанар, эрүүл ахуйн баталгааны гэрчилгээг дагалдуулна.

7.2. Энэ хуулийн 5.1.2-т заасан баталгаажуулалт хийсэн этгээд баяжуулсан хүнсний үйлдвэрлэлийн үйл явцад хөндлөнгийн хяналт тавих эрхтэй.

**8 дугаар зүйл. Баяжуулсан хүнсэнд тавих төрийн хяналт**

8.1. Баяжуулагч бэлдмэл, баяжуулсан хүнсний үйлдвэрлэлт, хадгалалт, тээвэрлэлт, экспорт, импорт, худалдаа, үйлчилгээнд тавих хяналтыг Хүнсний тухай хууль, Хүнсний бүтээгдэхүүний аюулгүй байдлыг хангах тухай хууль, Төрийн хяналт, шалгалтын тухай хууль, Хэрэглэгчийн эрхийг хамгаалах тухай хуулиар тус тус зохицуулна.

**ДӨРӨВДҮГЭЭР БҮЛЭГ**

**Хариуцлага**

**9 дүгээр зүйл. Баяжуулсан хүнсний тухай хууль тогтоомж зөрчигчдөд хүлээлгэх хариуцлага**

9.1. Энэ хуулийг зөрчсөн аж ахуйн нэгж, албан тушаалтны үйлдэл нь гэмт хэргийн шинжгүй бол зөрчлийн тухай хуульд заасан хариуцлага хүлээлгэнэ.

9.2. Энэ хуулийн 9.1-д заасны дагуу захиргааны шийтгэл ногдуулсан нь буруутай этгээдийг учруулсан хохирлоо нөхөн төлөх үүргээс чөлөөлөх үндэслэл болохгүй.

**10 дугаар зүйл. Хууль хүчин төгөлдөр болох**

10.1 Энэ хуулийг 201.. оны .. дүгээр сарын ..-ны өдрөөс эхлэн дагаж мөрдөнө.

ГАРЫН ҮСЭГ